Kunderne hos Crazy Couple Ink & Beauty har ikke kunne få fat i indehaveren i flere uger. Men onsdag er der tikket en besked ind hos mange af dem.

Tirsdag beskrev TV2 Nord , hvordan tatovørkunder hos Crazy Couple Ink & Beauty i Sæby i flere uger ikke har kunnet få fat i indehaver Safia-Jasmin Saidana Kristensen. Forretningen har igennem det seneste halve år solgt stribevis af gavekort til fordelagtige priser. Der er blevet kørt tilbud, hvor beløbet, som kunderne brugte på gavekortet, ville blive fordoblet i værdi i forretningen. Men i starten af december måned var der pludselig et "Til leje"-skilt på butiksfacaden, og der var ingen svar, når gavekort-ejende kunder forsøgte at kontakte Safia-Jasmin Saidana Kristensen. Det har ændret sig nu. Onsdag har TV2 Nord været i kontakt med flere kunder, som har modtaget en besked fra indehaveren. TV2 Nord har set flere af de tilsendte beskeder, og det er den samme besked, som flere af dem modtager. I beskeden står der blandt andet: "Butikken på torvet er desværre lukket ned lige nu, da udlejeren aldrig fik styr på, at der var varme i lejemålet og vi endte med at måtte betale ekstremt mange penge for forbrug vi aldrig fik". Torsdag aften har udlejeren fortalt, at der ikke har været noget i vejen med varmen, men at Safia-Jasmin Saidana Kristensen i oktober kontaktede udlejer, fordi der var tvivl om, hvordan man tændte for varmen. Det fik hun forklaret, men i november klagede indehaveren over - i forbindelse med en rykker for manglende betalt husleje - at hun stadig ikke havde fået varme. Udlejer tog selv ned i forretningen på Grønnegade og tændte for varmen, som fungerede problemfrit. (U)gyldige gavekort? Tirsdag var TV2 Nord i kontakt med flere kunder, som stod tilbage med gavekort til forretningen. - Jeg har desværre ikke nogen forhåbninger om at få noget ud af det gavekort, sagde Katrine Wachsmuth blandt andet. Men ifølge beskeden som kunderne har modtaget onsdag, så skriver indehaveren, at gavekortene stadig kan blive brugt. "Eventuelle gavekort er stadig gyldige og der vil være mulighed for, at blive tatoveret hos os, dog et andet midlertidigt sted, indtil vi finder et sted hvor vi kan regne med udlejeren" På trods af det har kunderne ikke stor tiltro til det løfte. - Jeg køber ikke det, hun skriver. Det virker som en søforklaring, også når hun skriver det samme til alle, siger Katrine Wachsmuth, som kender fem-seks andre, der har fået samme besked. Tirsdag meldte hun Safia-Jasmin Saidana Kristensen til politiet. Heller ikke veninderne Thea Bom Rasmussen eller Camilla Hjortholm Kristensen tror på, at de får noget ud af deres gavekort, selvom beskeden også tikkede ind i deres indbakke. - Jeg tror ikke rigtig på noget af det, hun siger. Hun er bare slet ikke troværdig, og ingen har lyst til at komme igen, siger Thea Bom Rasmussen. Thea Bom Rasmussen havde inden onsdag ikke hørt fra Saifa-Jasmin Saidana Kristensen siden 15. november. Det til trods for at have forsøgt at kontakte hende adskillige gange på forskellige platforme. - Det er fint, hun svarer, men det er svært, om det er noget, man tør stole på, siger Camilla Hjortholm Kristensen. - Man tror altid det bedste for folk, men jeg tvivler på det, fordi så havde man taget kontakt før, fortsætter hun. Ifølge cvr-registret står Crazy Couple Ink & Beauty stadig som værende aktiv.